“เสี่ยกึ้ง”จะพา TTA รอดไหม?
น่าเสียดายตรงที่ คำพูด กับ การกระทำ มักสวนทางกันเป็นประจำ จึงเป็นการยากที่อาจารย์จะตอบแทน “เสี่ยกึ้ง” ว่า ปีนี้กำไรมหาศาล เพราะสถานการณ์ของธุรกิจเดินเรือไม่ได้เฟื่องฟูเหมือนเมื่อก่อน ผนวกกับตัวอาจารย์ไม่ได้เป็นกลุ่มผู้บริหาร จึงไม่มีความจำเป็นต้องออกตัวแทนใครทั้งสิ้นนะครับ
5 เม.ย. 2558

สภาแมงเม่า: ดร.สมชาย
 
คุณสุรพล จาก อ.เมือง จ.สมุทรปราการ พูดถึงสถานการณ์ของหุ้น TTA หรือ บริษัท โทรีเซนไทย เอเยนต์ซีส์ จำกัด (มหาชน) นับตั้งแต่ไตรมาส 4 ปี 57 ปรับตัวลดลงอย่างต่อเนื่อง ขณะที่เริ่มต้นปี 58 ก็ยังปรับตัวลงอย่างต่อเนื่อง และในเวลานั้นก็มีการประโคมข่าวเกี่ยวกับ “เสี่ยกึ้ง” หรือ “เฉลิมชัย มหากิจศิริ ซึ่งเป็นทายาทของเนสกาแฟ เข้ามากอบกู้กิจการ และดูเหมือนว่า สถานการณ์ของหุ้นตัวนี้จะดีขึ้นในช่วงแรกๆ
แต่หลังจากนั้นสถานการณ์หลายอย่างก็ไม่เป็นเหมือนกับที่คิดไว้ แรงเทขายเริ่มถล่มออกมาเรื่อยๆ ขณะที่ผลงานยังไม่เป็นที่ประจักษ์แก่สายตาชาวหุ้น ผมถึงสงสัยในความสามารถของเด็กหนุ่มคนนี้ขึ้นมาทันที พร้อมกับตั้งคำถามในใจว่า เขาจะพาบริษัทนี้ไปรอดไหม? จึงอยากให้อาจารย์ช่วยประเมินสถานการณ์ที่เกิดขึ้นด้วย เพราะไม่อยากจะฝากชีวิตกับ “เด็กสร้างบ้าน”
 
ถือเป็นคำถามที่ทิ่มแทงใจ “เสี่ยกึ้ง” หรือ นายเฉลิมชัย มหากิจศิริ กรรมการผู้จัดการใหญ่ และประธานเจ้าหน้าที่บริหารบริษัท โทรีเซนไทย เอเยนต์ซีส์ จำกัด (มหาชน)หรือ TTA  แบบไม่ไว้หน้ากันเลย ขนาดคนวงนอกอย่างอาจารย์ถึงกับมีอาการหน้าชาไปหมด ย่อมสะท้อนให้เห็นว่า นักลงทุนมีอาการผิดหวังอย่างรุนแรง และไม่อยากได้ยินคำแก้ตัวของผู้บริหารหนุ่มรายนี้อีกแล้ว
ปัญหาตรงนี้สะท้อนให้เห็นว่า ผู้บริหารหนุ่มต้องเดินหน้าทำผลงานในปี 58 ให้ออกมาดีกว่าที่เป็นอยู่ และต้องเข้าใจถึงความคาดหวังของนักลงทุนรายย่อยที่มีต่อหุ้นตัวนี้ก็ค่อนข้างสูงเหมือนกัน ส่งผลให้แรงกดดันทั้งหมดตกไปอยู่กับผู้บริหารเต็มๆ และกลายเป็นเป้าโจมตีทันทีเมื่อนักลงทุนเกิดความไม่ไว้วางใจ
ประกอบกับที่มาของหุ้น TTA ก่อนจะมีการเปลี่ยนกลุ่มผู้ถือหุ้นใหญ่ ล้วนมีแต่เป็นปัญหาที่แก้ไม่ตก ผลประโยชน์ภายในมหาศาล จึงมีการแก่งแย่งการเป็นเจ้าของอย่างหนักหน่วง และผลลัพธ์ที่เกิดขึ้นก็คือกลุ่มผู้ถือหุ้นใหญ่ “คนเก่า” กับ “คนใหม่” ไม่มีใครดีกว่ากัน บวกกับผลการดำเนินงานในช่วงหลังๆ ทรุดโทรมอย่างหนัก ราคาหุ้นถึงดิ่งลงอย่างต่อเนื่อง จนมองไม่เห็นโอกาสฟื้นตัวได้ในเร็ววัน
แม้จะได้ “นายประเสริฐ บุญสัมพันธ์” เข้ามานั่งเป็น ประธานกรรมการ แต่ไม่ได้ทำให้นักลงทุนรายย่อยเกิดความรู้สึกอุ่นใจขึ้น เท่ากับเป็นการตอกย้ำให้กลุ่มผู้บริหารต้องเร่งทำกำไรให้เติบโตอย่างมีนัยสำคัญ
น่าเสียดายตรงที่ คำพูด กับ การกระทำ มักสวนทางกันเป็นประจำ จึงเป็นการยากที่อาจารย์จะตอบแทน “เสี่ยกึ้ง” ว่า ปีนี้กำไรมหาศาล เพราะสถานการณ์ของธุรกิจเดินเรือไม่ได้เฟื่องฟูเหมือนเมื่อก่อน ผนวกกับตัวอาจารย์ไม่ได้เป็นกลุ่มผู้บริหาร จึงไม่มีความจำเป็นต้องออกตัวแทนใครทั้งสิ้นนะครับ
สรุปสุดท้ายคือ ถ้าไม่เชื่อมั่นในตัวผู้บริหาร ก็ตัดใจขายหุ้นทิ้งไปเถอะครับ
ในเมื่อวันนี้คิดว่า คนกลุ่มนี้เป็นเด็กสร้างบ้าน วันนี้ไม่พัง วันหน้าก็พังอยู่ดี!
…
 
